RÅDETS BESLUTNING af 22. juni 1995 om fastsættelse af regler for mikrobiologisk undersøgelse for salmonella af stikprøver, der skal foretages af fersk fjerkrækød bestemt til Finland og Sverige (95/411/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 71/118/EØF af 15. februar 1971 om sundhedsmæssige problemer i forbindelse med produktion og afsætning af fersk fjerkrækød (1), særlig artikel 5, stk. 3, litra a), og

ud fra følgende betragtninger:

Kommissionen har godkendt de operationelle programmer, som Finland og Sverige har forelagt med henblik på kontrol med salmonella; disse programmer indeholder særlige forholdsregler for fersk fjerkrækød;

virksomhedernes iværksættelse af mikrobiologiske undersøgelser indgår i de tillægsgarantier, der skal ydes Finland og Sverige, og giver samme garantier som dem, der opnås gennem Finlands og Sveriges operationelle programmer, som er anerkendt ved Kommissionens beslutninger herom;

Finland og Sverige bør anvende indførelsesbetingelser for forsendelser af fersk fjerkrækød fra tredjelande, der er mindst lige så restriktive som de betingelser, der er fastsat i denne beslutning;

der bør fastlægges regler for mikrobiologisk undersøgelse af stikprøver ved vedtagelse af prøvetagningsmetoden, det antal prøver, der skal udtages, samt den mikrobiologiske metode til undersøgelse af prøverne;

hvad angår de prøveudtagningsmetoder, der skal anvendes, bør der skelnes mellem kroppe på den ene side og udskæringer og slagteaffald på den anden side;

der bør tages hensyn til internationale metoder vedrørende mikrobiologisk undersøgelse af prøverne;

disse mikrobiologiske undersøgelser bør ikke forlanges for fersk fjerkrækød fra virksomheder, som er underkastet et program, der er anerkendt som ligestillet med det, der anvendes af Finland og Sverige;

bestemmelserne i denne beslutning foregriber ikke eventuelle ændringer af bilagene til direktiv 71/118/EØF, der vedtages i henhold til artikel 19 i nævnte direktiv -

VEDTAGET FØLGENDE BESLUTNING:

Artikel 1

For forsendelser af fersk fjerkrækød til Finland og Sverige gælder i medfør af artikel 5, stk. 3, litra a), i direktiv 71/118/EØF reglerne i artikel 2 og 3 i denne beslutning.

Artikel 2

Fersk fjerkrækød bestemt til Finland og Sverige er med hensyn til salmonella underkastet mikrobiologiske stikprøveundersøgelser på oprindelsesvirksomheden, der foretages i overensstemmelse med bilaget.

Artikel 3

Fersk fjerkrækød, der kommer fra virksomheder, som er omfattet af et program, der efter proceduren i artikel 21 i direktiv 71/118/EØF er anerkendt som svarende til det, der anvendes af Finland og Sverige, underkastes ikke de mikrobiologiske undersøgelser, der er fastsat i denne beslutning.

Artikel 4

Rådet, som træffer afgørelse på forslag fra Kommissionen, baseret på en rapport, der udarbejdes på grundlag af resultaterne af de operationelle programmer, der anvendes af Finland og Sverige, og de indhøstede erfaringer med anvendelsen af denne beslutning, reviderer denne beslutning inden den 1. juli 1998.

Artikel 5

Denne beslutning anvendes fra den 1. juli 1995.

Artikel 6

Denne beslutning er rettet til medlemsstaterne.

Udfærdiget i Bruxelles, den 22. juni 1995.

På Rådets vegne

Ph. VASSEUR

Formand

(1) EFT nr. L 55 af 8. 3. 1971, s. 23. Direktivet er senest ændret ved afgørelse 95/1/EF, Euratom, EKSF (EFT nr. L 1 af 1. 1. 1995, s. 1).

BILAG

DEL A PRØVETAGNINGSMETODE

1. Hele kroppe (med vedhængende halsskind)

Der udtages stikprøver jævnt fordelt i hele forsendelsen. Prøverne skal bestå af stykker på 10 g halsskind, der fjernes aseptisk med sterile pincetter og en steril skalpel. Prøverne opbevares nedkølet til 4 °C indtil analysen. Til analysen tifoldsfortyndes prøverne i »buffered« peptonvand (BPW) og inkuberes ved 37 °C i 16 til 20 timer. Derefter testes bouillonerne inden tilsætning for tilstedeværelse af salmonella efter metoden i del C. Portioner af bouillonerne inden tilsætning kan samles i grupper på højst ti med henblik på tilsætning.

Hver prøve skal behørigt mærkes og identificeres.

2. Kroppe uden halsskind, udskæringer og slagteaffald

Vævsstykker på ca. 25 g udtages ved at trykke et sterilt prøvebor ned i kødoverfladen eller ved at afskære en vævsskive med sterile instrumenter. Prøverne opbevares nedkølet til 4 °C indtil analysen. Til analysen tifoldsfortyndes prøverne i »buffered« peptonvand (BPW) og inkuberes ved 37 °C i 16 til 20 timer. Derefter testes bouillonerne inden tilsætning for tilstedeværelse af salmonella efter metoden i bilag III. Portioner af bouillonerne inden tilsætning kan samles i grupper på højst ti med henblik på tilsætning.

Hver prøve skal behørigt mærkes og identificeres.

DEL B ANTAL PRØVER, DER SKAL UDTAGES

Det antal pakningsenheder i en forsendelse, hvorfra der skal udtages stikprøver, er følgende:

>TABELPOSITION>

Afhængig af pakningsenhedernes vægt kan antallet af pakningsenheder, hvorfra der skal udtages prøver, reduceres ved at gange med følgende multiplikationsværdier:

>TABELPOSITION>

DEL C MIKROBIOLOGISK METODE TIL UNDERSØGELSE AF PRØVERNE

Mikrobiologisk undersøgelse af prøverne for salmonella skal foretages efter Den Internationale Standardorganisations standardmetode ISO 6579:1993. Metoder, der giver samme garantier, kan i konkrete tilfælde tillades af Rådet, som træffer afgørelse på forslag fra Kommissionen.